b'\n_START_ARTICLE_\nCharro (sang)\n_START_PARAGRAPH_\n"Charro" er en komposition af Billy Strange og Mac Davis og er indsunget af Elvis Presley. "Charro" er titelnummer til Elvis Presley-filmen Charro! fra 1969. (Filmens titel er med udr\xc3\xa5bstegn, sangens er uden). Sangen blev indspillet af Elvis i Samuel Goldwyn Studio i Hollywood i november 1968._NEWLINE_"Charro" blev udgivet som B-side p\xc3\xa5 en singleplade med "Memories" som A-side. Denne blev i \xc3\xb8vrigt skrevet af de samme forfattere som "Charro" og blev indspillet den 27. juni 1968 hos NBC i Burbank, Californien._NEWLINE_"Charro" er endvidere p\xc3\xa5 CD\'en fra 18. juli 1995 Command Performances \xe2\x80\x93 The Essential 60\'s Masters, vol. 2, som er en samling af de bedre af Elvis\' filmsange fra 1960\'ernes mange spillefilm._NEWLINE_Underl\xc3\xa6gningsmusikken til filmen Charro! blev komponeret af Hugo Montenegro, hvis orkester ogs\xc3\xa5 ledsagede Elvis p\xc3\xa5 titelnummeret._NEWLINE__NEWLINE_Hugo Montenegro havde et stort internationalt hit i 1966 med temaet fra Sergio Leones \'spaghettiwestern\' The Good, the Bad and the Ugly med bl.a. Clint Eastwood.'